Nos Guido, Dei gratia Eduensis episcopus, et nos frater Aymo dictus abbas et totus conventus Fonteneti, notum facimus universis presentes litteras inspecturis, quod cum inter nos episcopum Eduensem et universitatem totius ville nostre Tuillionis ex una parte, et nos abbatem et conventum Fonteneti ex altera, discordia verteretur super usagio nemoris inter abbaciam et Tullionem siti, et nemoris grangie Jailliaci, et nemoris quod dictum est Comme Arambert, in quibus nos et homines nostri de Tullione dicebamus usagium nos habere, videlicet in pasturis, pastionibus et nemorum secatione, et super divisione quarumdam terrarum que ad jus et proprietatem ecclesie Fonteneti pertinebant, sicut Fontenetenses asserebant; ex altera autem parte nos dicti abbas et conventus Fonteneti petebamus in omnibus nemoribus de Tullione usagium, videlicet secationes, pasture et pastiones et omnes aisiancias nostras in omni finagio Tullionis, in bosco et in plano, et in aquis, et aisanciam in agri cultura, absque decimatione et terciarum redditione, cum super istis prenominatis hinc inde discordia verteretur, tandem communi assensu et utriusque partis voluntate compromisimus in viros venerabiles Anselinum Eduensem, et Bertholomeum Sedelocensem decanos, et dominum Poncium de Grignione, militem, qui dictam discordiam terminaverunt in hunc modum: videlicet, quod omnis usus secationis nemorum, pascionis porcorum in nemoribus antedictis et ab invicem petitis, ex dicto arbitrorum hinc inde quittati sunt; pasture vero in omni finagio Tullionis, in bosco et in plano et grangie Jailliaci, petrarie et aque ad adaquandum communes erunt; de nemore de Comme Arambert dictum fuit quod nos episcopus Eduensis et homines nostri de Tullione nullum usagium secationis, pasture et pascionis, nullam jurisdictionem et nullam proprietatem in eo habebimus, nec aliquid omnino in dicto nemore decetero poterimus reclamare. Divisio vero terrarum ita facta fuit a nemore quod Jailliacum Magnum dicitur usque ad Combam Regnauldi versus ulmum Remue, sicut mete lapidee per loca posite designant; et ab ulmo Remue, sicut fundus Combe Ducis versus Commisart, in cujus nemoris introitu quedam meta lapidea posita est; et a meta illa sursum versus Tullionem usque ad metam illam que est prope stratam veterem in introitu nemoris; et exinde per viam que ducit ad molendinum episcopi, de meta in metam usque ad locum illum qui dicitur Mola Fabri; ab istis locis prenominatis sursum versus abbaciam et versus grangiam Jailliaci si quid juris habebamus infra metas superius nominatas, nos Eduensis episcopus et universitas totius ville Tullionis dictis Fontenetensibus, ex dicto arbitrorum, omnino quittavimus, et infra loca prenominata nichil omnino poterimus decetero reclamare, preter justiciam quam nobis retinuimus, sicut predecessores nostri eam ibi habere consueverunt, et pasturas que, sicut superius diximus, communes erunt nobis et ipsis, et excepta brocia nostra de Commissart que infra metas sita est, in qua dicti fratres Fonteneti nichil habebunt, preter pasturam. Nos autem dicti abbas et conventus Fonteneti usagium illud quod habebamus de terris de Tullione colendis et terram de Combis, que nostra erat propria, domino Eduensi episcopo et hominibus de Tullione quittavimus absolute. Piscaturam vero quam in stagno domini episcopi habebamus, eidem benigne dimittimus et quittavimus, reservato nobis dimidio modio frumenti quod in molendino suo habemus annuatim. Insuper ob conservationem pacis, in finagio Morville, sicut cheminum ducit desuper Comme Arambert usque ad fundum Combe, que vocatur Prehaon, animalibus eorum concessimus pasturari. Si vero contigerit quod animalia vel pecora tam nostra quam domini episcopi vel hominum suorum in pratis vel bladis dampnum ad invicem intulerint, restituetur tantummodo capitale. Hoc autem totum quod superius nominatum est et expressum, de laude, assensu et voluntate totius Eduensis capituli et universitatis hominum totius ville Tullionis factum fuit et concessum. Et nos Galterus, Eduensis episcopus, et nos frater Haymo, dictus abbas et conventus Fonteneti hoc totum laudavimus et confirmavimus. In cujus rei testimonium, ad majorem rei facte evidentiam et ampliorem presentis carte firmitatem, nos Galterus, Eduensis episcopus, et capitulum nostrum Eduense, et nos frater Aymo, dictus abbas et conventus Fonteneti, sigilla nostra presenti carte duximus apponenda. Actum est hoc anno Domini millesimo ducentesimo vicesimo nono.